钦定古今图书集成/历象汇编/乾象典/第077卷 > 性理会通 > 《雷赋》张仲甫
## 钦定古今图书集成/历象汇编/乾象典/第077卷 > 性理会通 > 《雷赋》张仲甫

粤若稽古，太始之初，阴阳和而为炭，天地张而为炉。
镕铸品类，陶汰清虚。名之四海，谓之“八区。”阴阳相荡，
感成雷乎。号曰“天地之鼓，事载《河图》之书。”藏冰以时，
则响出而不震；仲秋之月，必声隐而无馀。或震怒百
里，雨润同沾。法威形于牧宰，察丑恶于毫纤。或殷辚
而鼓作，或灭没而韬潜。吼若天开，辟如地裂。动静必
以其时，喜怨于焉有节。是以樊重入室，王褒绕墓。终
不苟于瑕疵，冀中平于朗寤。蛮夷于是胆慑，贤豪于
是心惧。恶不戒而潜至，善乃全而焉措。无贵无贱，敬
天之怒。五星不逆，六气合度。发阳和，启蛰户。农事兴
作，秋成斯睹。以日系时，有伦有序。欻焉而来，倏焉而
去。豉踊莫测其踪，安息莫知其所。搜获山川，洗涤寰
宇。尔其为状也，则乃联鼓畾畾，力士雄雄，云飞电耀，
起自震宫。其为声也，磊磊落落，砰砰訇訇，龙潜鱼跃，
海涌山倾，星宿为之霾翳，日月为之昏暝。夫其赩赫
震燿，纷纭煽作，临峻崖，投深壑，终不骋于雄豪，将劝
善而惩恶。布云雨于潜龙，御丹书于白雀。若乃王纲
如绳，笼罗有情。是谓“小人无礼，君子无刑。”守容貌而
无恒，岂耳目之不明。终冀贞廉于众口，法令未若于
雷霆。